Google: Vi lytter kun, når du beder os om det

Googler du ”billigste elbil med lang rækkevidde”, ja så vil du sandsynligvis få reklamer fra elbilproducenter, der har betalt for at målrette reklamer til folk, som søger information om deres eller konkurrentens bil.

Så langt er de fleste af os nok med. Vi er vant til, at ting, vi selv fortæller tech-giganterne, vender tilbage til os i reklamer på tværs af platforme og hjemmesider.

Læs også : Google og Amazon godkender apps, der lytter til dig i smug

Men lytter Google samtidig også med til vores samtaler via mikrofonen? Vi har siden december haft en aftale med datagiganten om et interview om netop det. Men kort inden deadline meldte kommunikationschefen afbud og sendte i stedet et skriftligt svar:

- Google bruger ikke lyd fra tilfældig snak eller baggrundsstøj til at målrette annoncer, siger Google Danmark i en mail.

Du taler om den her konspirationsteori, der bliver sendt rundt, om at vi lytter til, hvad der foregår gennem din mikrofon og bruger det til annoncer? Det gør vi ikke Mark Zuckerberg, Facebook-stifter

- Hvis nogen eksplicit vælger at interagere med Google - for eksempel ved at sige 'Hey Google' - oversættes stemmeoptagelsen til tekst og bliver behandlet som enhver anden søgeforespørgsel.

Det er altså kun når man bruger Googles stemmeassistent og for eksempel siger ”hey Google, hvad er den billigste elbil med lang rækkevidde”, at man kan opleve, at noget, man har sagt til telefonen, optræder i reklamer.

- Når assistenten derimod er på standby, sendes lyd hverken til Google eller nogen andre og bliver således ikke brugt til annoncer, skriver Google Danmark.

Vi glemmer, hvad vi har klikket på og søgt efter

Så hvordan kan Facebook, Google og ikke mindst annoncørerne levere så skræddersyede annoncer, at så mange føler sig overbevist om teorien?

Ifølge Halfdan Timm, som ejer annoncefirmaet Obsidian og kender Facebook og Googles annonceringsværktøjer til bund, er den mest sandsynlige forklaring, at vi glemmer, hvad vi har søgt på.

- Jeg tror, det er svært at huske, hvad man lige har gjort. Når man sidder og browser på et website eller Facebook, så afgiver man så mange informationer om, hvad man er interesseret i, at man ikke kan huske det, siger Halfdan Timm.

Det er nemt at tjekke sin søgehistorik på Google. Det kan man f.eks. gøre gennem linket her.

Facebook ved, hvad du vil, før du selv gør det

Hvis du nu alligevel insisterer på, at du aldrig har søgt, liket eller klikket på noget om biler, men KUN har snakket med et familiemedlem om det, hvordan kan Facebook så vide, at du skal have reklamer om en Opel dagen efter samtalen?

Har jeg selv givet dem lov til at lytte med? Selvom du har sagt ja til, at Facebook og Google må bruge din mikrofon på telefonen, betyder det ikke, at du dermed har sagt ja til at Facebook og Google kan lytte med på dine samtaler. Det betyder heller ikke, at du får reklamer på baggrund af det, du taler om med dine omgivelser. Det afviser Facebook og Google i hvert fald begge entydigt. Det samme gør de eksperter, DR Nyheder har talt med.

Det kan skyldes, at du efterlader tusindvis af digitale spor på nettet, som fortæller, hvad du interesserer dig for, hvilke sider du besøger, hvilke opslag og videoer du reagerer på, hvor du befinder dig og meget mere.

Jo flere og jo bedre spor, tech-giganterne har, jo bedre kan de forudsige din adfærd og sælge de forudsigelser til annoncører. De kan også sammenligne med andre, der ligner dig, og på den måde forudsige dit næste skridt:

- Ved at du ligner andre personer og udfører handlinger, som andre personer har udført, før de købte noget, kan du ende med at være med i en målretning. Firmaerne forsøger at ramme dig før, du ved, du har behovet, siger Halfdan Timm.

Det handler om timing. For dem, der vil sælge dig noget - annoncørerne - er det for sent at vise dig reklamen, når du først er gået i gang med at google og på anden vis søge information om produktet.

Det er mere værdifuldt at komme dig i forkøbet, før du for eksempel beslutter at skifte cyklen ud med en bil.